Komisjoni määrus (EÜ) nr 456/2003,

12. märts 2003,

millega kehtestatakse teatavate tolliladustamis- või vabatsooniprotseduuriga hõlmatud veise- ja vasikalihatoodete osas eksportitoetuste eelfinantseerimise erieeskirjad

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse nõukogu 17. mai 1999. aasta määrust (EÜ) nr 1254/1999 veise- ja vasikalihaturu ühise korralduse kohta, [1] viimati muudetud komisjoni määrusega (EÜ) nr 2345/2001, [2] eriti selle artikli 33 lõiget 12,

ning arvestades järgmist:

(1) Komisjoni 15. aprilli 1999. aasta määruse (EÜ) nr 800/1999 (milles sätestatakse põllumajandustoodete eksporditoetuste süsteemi kohaldamise üksikasjalikud ühiseeskirjad, [3] viimati muudetud määrusega (EÜ) nr 253/2002 [4]) II jaotise 3. peatükiga sätestatakse tolliladustamisprotseduuri või vabatsooniprotseduuriga hõlmatud toodete ja kaupade osas toetuse ettemakse eeskirjad.

(2) Võttes arvesse teatavate konditustatud veise ja vasikalihatükkide tootmise ja lattu viimise tingimusi, mille alusel vastavad need toetuse ettemakse korra tingimustele, ja samuti nende toodete eksportimise viisi, tuleks määruse (EÜ) nr 800/1999 artiklis 27 sätestatud kontrollisätteid täiendada erisätetega. Need lisasätted hõlmavad eelkõige selles korras osaleda soovivatest ettevõtjatest sellise elektroonilise andmebaasi loomist, mille on heaks kiitnud kontrolli eest vastutavad tolliasutused ja millele peab tolliasutustel ka juurdepääs olema.

(3) Mõningate veise- ja vasikalihatoodete osas tuleks ette näha erand maksimaalsest tähtajast, mille jooksul peavad tooted jääma määruse (EÜ) nr 800/1999 artikli 29 lõikes 5 sätestatud tolliladustamisprotseduuri või vabatsooniprotseduuriga hõlmatuks. Selleks, et nimetatud kord toimiks ja pidades silmas veise- ja vasikalihasektoris kehtivaid eritingimusi, peaks see ajavahemik olema neli kuud.

(4) Selleks, et toimingud oleksid veelgi läbipaistvamad ning kontroll kiirem ja tõhusam, tuleks piirata selliste toimingute arvu, mille suhtes on vaja kohaldada ühte neist kahest menetlusest.

(5) Selleks, et tagada sellise korra ladus toimimine, tuleks sätestada kontrolli kriteeriumid ja nende sagedus ning samuti see, milliseid järeldusi tuleks teha siis, kui tegelike varude ja andmebaasis sisalduvate varude osas tuvastatakse lahknevusi. Lisaks sellele tuleks sätestada erand määruse (EÜ) nr 800/1999 artikli 26 lõikest 7.

(6) Veise- ja vasikalihaturu korralduskomitee ei ole oma eesistuja määratud tähtaja jooksul arvamust esitanud,

ON VASTU VÕTNUD KÄESOLEVA MÄÄRUSE:

Artikkel 1

Ilma, et see piiraks määruse (EÜ) nr 800/1999 kohaldamist, kohaldatakse komisjoni määrusega (EMÜ) nr 3846/87 [5] kehtestatud eksporditoetuse nomenklatuuri koodide 0201300091/00 ja 0201300091/20 alla kuuluvat toodete suhtes, mis on hõlmatud tolliladustamisprotseduuri või vabatsooniprotseduuriga, eksporditoetuste eelfinantseerimist juhul, kui käesolevas määruses sätestatud eeskirjad on täidetud.

Artikkel 2

1. Ladustuskavaga hõlmatud artiklis 1 osutatud toodete osas on toetuse eelfinantseerimise tingimuseks kava juhtimise ja kontrolli eest vastutava tolliasutuse kirjalik luba.

2. Lõikes 1 osutatud luba antakse ainult nendele ettevõtjatele, kes võtavad kirjaliku kohustuse pidada eelfinantseerimisega hõlmatavate toodete elektroonilist andmebaasi (edaspidi "andmebaas"). Kui tooteid ladustatakse mitmes erinevas kohas, võib anda loa ühe andmebaasi jaoks iga lao kohta.

Kui kõiki kaupu või osa nendest ladustab ettevõtja nimel mõni kolmas isik, võib nimetatud andmebaasi pidada kolmas isik ettevõtja vastutusel, kes vastutab ka andmebaasi täpsuse eest.

Pädevad tolliasutused viivad läbi eelkontrolle tagamaks, et andmebaas, millele neil peab ilme eelneva etteteatamiseta olema otsene juurdepääs, on loodud ning et see andmebaas toimib. Lõikes 1 osutatud loas sätestatakse andmebaasi hindamise kord.

Artikkel 3

Andmebaas peab:

a) võimaldama eelfinantseerimise korraga hõlmatud liha jälgida kogu ladustamisaja vältel;

b) võimaldama koostada reaalajas ajakohastatud aruande ladustatud lihakogustest, mis on kõikide kolmandas lõigus sätestatud kriteeriumide alusel kättesaadavad.

Eespool punktis a osutatud jälgitavus põhineb kordumatul viitenumbril, mis antakse ühe konditustamise käigus saadud lihale enne, kui asjaomased tooted hõlmatakse eelfinantseerimise korraga. Ühe konditustamise all käsitatakse ühe päeva või päeva osa jooksul konditustatud liha.

Teises lõigus osutatud kordumatu viitenumber koosneb järgmistest:

- kordumatu number,

- konditustatud liha tootmise kuupäev,

- komisjoni määruse (EMÜ) nr 1964/92 [6] artiklis 4 osutatud konditustatud liha kontrollisertifikaadi number,

- kastide arv saadud jaotustüki liigi kohta ning netokaal enne külmutamist.

Artikkel 4

1. Andmebaasi ajakohastatakse ning see peab sisaldama toodete lattu saabumise ja väljaviimise kuupäeva vähemalt päeval, millal esitatakse:

a) määruse (EÜ) nr 800/1999 artikli 26 lõikes 1 osutatud maksedeklaratsioon;

b) määruse (EÜ) nr 800/1999 artiklis 32 osutatud ekspordideklaratsioon.

2. Andmebaasi peab olema märgitud ladustamine muus liikmesriigis kui see, kus maksedeklaratsioon heaks kiideti. Ettevõtjad, kes kavatsevad sellist ladustamissüsteemi kasutada, teavitavad sellest tolliasutusi. Tolliasutused kiidavad muu hulgas heaks korra, mille alusel asjaomaseid tooteid andmebaasis jälgitakse.

Artikkel 5

Tolliasutused võtavad vastu artiklis 4 osutatud deklaratsioonid alles pärast seda, kui nad on kontrollinud, et toiming, mille osas deklaratsioon on väljastatud, on kantud andmebaasi märkega "saabunud" või "välja viidud".

Tolliasutused võivad siiski artiklis 4 osutatud deklaratsioonid vastu võtta enne esimeses lõigus osutatud kontrolli läbiviimist. Sellisel juhul peab ettevõtja kinnitama tolliasutusele, et vastav sissekanne on andmebaasi tehtud. Tolliasutused võivad neid kontrolle seega edasi lükata ja kontrollida mitut deklaratsiooni korraga, kuid need tuleb siiski läbi viia vähemalt kord iga kahe kalendrikuu jooksul.

Artikkel 6

Kui kohaldatakse määruse (EÜ) nr 800/1999 artiklit 30 on selleks, et ladustav liikmesriik kontrolleksemplari T5 ja ekspordideklaratsiooni heaks kiidaks, vaja eksportija kinnitust selle kohta, et vastavad kanded on andmebaasi tehtud.

Sellisel juhul kontrollib selle liikmesriigi tolliasutus, kus maksedeklaratsioon on aktsepteeritud, kooskõlas artikli 5 teise lõikega, et vastav toiming on andmebaasi kantud.

Artikkel 7

Iga konditustamise eest võib esitada kuni kaks maksedeklaratsiooni. Maksedeklaratsioon võib osutada kuni kahele määruse (EMÜ) nr 1964/82 artiklis 4 osutatud konditustatud liha sertifikaadile.

Artikkel 8

Olenemata määruse (EÜ) nr 800/1999 artikli 29 lõikest 5 võivad tooted olla hõlmatud tolliladustamisprotseduuri või vabatsooniprotseduuriga kuni neli kuud alates maksedeklaratsiooni aktsepteerimisest.

Artikkel 9

1. Tolliasutused viivad andmebaasi toimimise ja selle sisu kontrollimiseks läbi vähemalt kaks etteteatamata kontrollimist kalendriaastas.

Kontrollid hõlmavad kokku vähemalt 5 % toodete üldkogusest, mis vastavalt andmebaasile on kontrolli alustamise päeval laos. Need kontrollid tagavad, et ladustamiskohas olev liha on andmebaasi kantud ja et andmebaasi kantud liha on ladustamiskohas võimalik identifitseerida.

Iga kontrolli kohta koostatakse aruanne.

Kui kontrollitavate toodete proovide hulgas on teiste liikmesriikide ladudes olevat liha, kasutavad tolliasutused nõukogu määruse (EÜ) nr 515/97 [7] artikli 4 lõikes 1 osutatud vastastikust abi hõlmavat korda.

2. Tolliasutused teavitavad eksporditoetuse maksmise eest vastutavat asutust järgmisest:

a) kõikidest väljastatud või tühistatud lubadest;

b) kõikidest läbiviidud kontrollidest.

Eeskirjade eiramise eeldatava ohu korral võivad eksporditoetust maksvad asutused paluda tolliasutustelt kontrolli läbiviimist.

3. Määruse (EMÜ) nr 800/1999 artikli 26 lõike 7 sätteid ei kohaldata toodete suhtes, mille osas viiakse läbi käesolevas määruses sätestatud kontrollid.

Artikkel 10

Kui tolliasutused tuvastavad tegelikult laos oleva ja andmebaasi kantud varude osas lahknevusi, või kui artikli 4 lõiget 2 on rikutud, võib artikli 2 lõikes 1 osutatud loa tühistada liikmesriigi poolt kindlaksmääratavaks ajaks, milleks peab olema vähemalt kolm kuud alates probleemi tuvastamise hetkest.

Luba ei tühistata juhul, kui artikli 4 lõike 2 rikkumine või kui lahknevus tegelike ja andmebaasis sisalduvate varude vahel tuleneb vääramatust jõust.

Luba ei tühistata ka juhul, kui puudu olev kogus või andmebaasi kandmata kogus ei ületa 1 % kontrollimiseks valitud toodete kogumassist, ja mis tulenevad väljajäänud andmetest või lihtsatest haldusvigadest tingimusel, et samalaadsete vigade esinemise vältimiseks tulevikus on võetud parandusmeetmed. Vigade kordumise korral võib tolliasutus loa tühistada.

Artikkel 11

Käesolev määrus jõustub seitsmendal päeval pärast selle avaldamist Euroopa Liidu Teatajas.

Käesolevat määrust kohaldatakse alates 1. oktoobrist 2003 vastuvõetud maksedeklaratsioonide suhtes.

Käesolev määrus on tervikuna siduv ja vahetult kohaldatav kõikides liikmesriikides.

Brüssel, 12. märts 2003

Komisjoni nimel

komisjoni liige

Franz Fischler

[1] EÜT L 160, 26.6.1999, lk 21.

[2] EÜT L 315, 1.12.2001, lk 29.

[3] EÜT L 102, 17.4.1999, lk 11.

[4] EÜT L 183, 12.7.2002, lk 12.

[5] EÜT L 366, 24.12.1987, lk 1.

[6] EÜT L 212, 21.7.1982, lk 48.

[7] EÜT L 82, 22.3.1997, lk 1.

--------------------------------------------------